In 't nuujs - Belsj en Luxemburg

## 2020
;22 december
Op 't Belsj waere de ierste luuj taege COVID-19 gevaccineerd.

;18 november
De Belzje politicus Willy Kuipers (Volksunie, N-VA) sjtörf op 83-jäörige laeftied aan COVID-19.

;30 oktober
De federaal regering kunjig wiedgaondje quarantainemaotraegele aan, wo-ónger 't sjlete van alle neet-essientieel gesjefte. Premier De Croo zaet wiejer det de maximaal bezètting van de intensieve zörg bekans is bereik.

;16 oktober
De regering-De Croo kunjig, nao 'nen explosieve greuj van 't aantal COVID-19-gevel, drastische maotregele aan, wo-ónger 't sjlete van allen horeca, 'n bepèrke van toegesjtange contakte tot eint en 'n aovendjklok tösje twelf en vief.

;30 september
Nao 'n formatie van 493 daag kump 'n coalitie van CD&V, Open VLD, SP.A, Groen, MR, PS en Ecolo mit e regeerakkaord. Alexander De Croo (Open VLD) weurt de nuje premier. D'n daag dao-op lègk de regering-De Croo d'n eid aaf.

;21 september
De SP.A wilt neet mie wiejer óngerhanjele mit de MR. Hiedaor löp de formatie mit de 'Vivaldi-coalitie' (liberale, greune en socialiste) sjtök. De Keuning weigert aevel 't óntsjlaag van de preformateurs.

;9 september
De SP.A besjlut häöre naam te verangere nao *[[Vooruit]]*. De naamsverangering mót aan 't èndj van 't jaor ingaon.

;14 augustus
Bart De Wever (N-VA) en Paul Magnette (PS) gaeve hun opdrach es 'preformateurs' aan de keuning trök. 't Is ze neet gelök veur 'n meugelike coalitie te vènje.

;4 augustus
De Vlaomse politica Ilse Uyttersprot (CD&V) weurt vermaord gevónge.

;27 juli
Nao 'n oplaeving in 't aantal COVID-19-gevel sjerp de Belzje regering de diverse quarantainemaotraegele weer aan.

;26 juli
De Belzje politicus Guy Lutgen sjtörf op 84-jäörige laeftied.

;24 juli
De Belzje politicus Jan Verroken (CVP) sjtörf op 103-jäörige laeftied.

;20 juni
Dirk De Fauw, börgemeister van Brugge, weurt in zie ketoer naergesjtaoke. Hae euverlaef d'n aansjlaag.

;7 juni
'n Demonsjtratie in Brussel taege racisme en pelitiegeweld löp henjig oet de handj.

;11 mei
In Nederlandj gaon de sjole weer aop, en op 't Belsj de winkele.

;4 mei
De quarantainemaotraegele in verbandj mit COVID-19 waere versóppeldj. Väöl bedrieve maoge bieveurbeeld weer aop.

;30 miert
De Belzjen dokter en politicus  Dirk Van Duppen sjtörf op 63-jäörige laeftied aan de kanker.

;16 miert
keuning Filip sjprik 't volk toe in 't Belsj, en premier Rutte in Nederlandj. 'n Officieel toesjpraok van de premier aan gans 't volk waor saer de Oliecrisis van 1973 neet mie veurgekómme.

;15 miert
Naodet de vörming van 'n noedregering is mislök, krieg de regering-Wilmès veur zès maondj de volmach óm de COVID-crisis aan te pakke.

;12 miert
Op las van de regering gaon alle sjaole en horeca toe en waere peblieke evenemènte aafgelas. Dit deit me óm de versjpreiing van COVID-19 taege te gaon.

;23 fibberwarie
Door Ellen, d'n derde wintersjtörm in korten tied, waere diverse vastelaovendsoptochte aafgelas of oetgesjtèld.

;4 fibberwarie
'ne Belsj dae oet Wuhan is gerepatrieerd bliek besjmet mit 't nuuj coronavirus. Hae is in quarantain gezat.

;31 jannewarie
In de zaak-Tine Nys waere dokter Joris Van Hove, 'nen hoesdokter en 'ne psychiater vriegesjpraoke van maord. Van Hove hauw in 2010 euthanasie doon plaege op de chronisch depressief Tine Nys.

;27 jannewarie
Emeritus-keuning Albèr II van 't Belsj guuf toe det Delphine Boël zien biologische dochter is.

## 2019
;13 december
De UNESCO haolt de vastelaovendj in Aalst vaan de Waereldèrfgoodlies, ómdet 't de getuinde sjpot te wied vèntj gaon.

;27 oktober
Charles Michel lègk zien functie es premier denaer, Sophie Wilmès volg häöm op. Zie weurt de ierste vrouwlike premier van 't Belsj.

;2 oktober
* *Belsj*: In Vlaandere weurt de regering-Jambon beëidig. Ze sjteunt op 'n coalitie van N-VA, Open Vld en CD&V.

;13 september
In Wallonië weurt de regering-Di Rupo beëidig, die sjteunt op 'n coalitie van PS, MR en Ecolo.

;10 augustus
'ne Groeten tornado trèk euver e deil dörper in Luxemburg. De sjaaj is aanzeenlik: bie väöl hoezer waere de daker d'raaf gerete door de wèndj. Tientalle luuj zint gewóndj geraak.

;25 juli
Einen daag later waere al nuuj wermderecords gevèstig: In Kleine-Briegel weurt 't 40,6°C.

;24 juli
In Angleur weurt mit 40,2°C 't Belsj hitterecord mit aafsjtandj gebraoke. Ouch in Kleine-Briegel weurt 't mit 39,9°C extreem werm.

;11 juli
Kris Van Dijck (N-VA) nump  nao diverse sjendale óntsjlaag es veurzitter van 't Vlaoms Parlemènt. Hiemit weurt Filip Dewinter van 't Vlaams Belang veurzitter a.i.; 'n unicum in de Vlaamse en Belzje politiek.

;12 juni
De gewaeze sjtaotssecretair en veurzitter van de Senaat Armand De Decker sjtörf op 70-jäörige laeftied.

;26 mei
Op 't Belsj waere ouch gewesteleke en federaal verkezinge gehauwe. In Vlaondere is 'ne mónsterwins veur 't rechs-populistisch Vlaams Belang, dewiel Wallonië zjus verlinks en de marxistische PTB henjig deit greuje.

;17 mei
De Vlaomse regering maak e nuuj plan veur oetbreiing van de have van Antwerpe. 't Dörp Doel kan in dit scenario blieve besjtaon.

;23 april
De vreugere groethertog Jean vaan Luxemburg sjtörf op 98-jäörige laeftied.

;3 april
De Nigeriaanse, in Schaarbeek wirkende horemadam Esoke U. weurt tot teen jaor gevangenis veroerdeild.

;21 miert
Mehrnaz Didgar weurt tot vief jaor gevangenis veroerdeild óm 't vermaorde van häör dochter.

;18 miert
In Antwerpe weurt 'nen auto mit 'ne granaat opgeblaoze. 'ne Saortgelieken attak volg de nach dao-op. Allebei de aansjlaeg waere in verbandj gebrach mit 'ne benjekreeg in 't Antwerps drugsmilieu.

;14 miert
Kardinaal en emeritus-aartsbisjop Godfried Danneels sjtörf op 85-jäörige laeftied.

;12 miert
Mehdi Nemmouche, huidverdachte van de terreuraansjlaeg in Brussel op 22 miert 2016, weurt veroerdeild tot 'n laeveslang gevangenissjtraof. Ziene mitdaojer Nacer Bendrer krieg 15 jaor opgelag.

;10 miert
De Frans-Algeriense, in 't Belsj actieve beroopskrimmeneel Farid Bamouhammad, biegenaamp 'Farid le Fou', sjtörf op 51-jäörige laeftied.

;5 fibberwarie
Joke Schauvliege (CD&V) nump óntsjlaag es Minister van Laefmilieu nao 'n controversieel en ónwoer oetsjpraok euver de klimaatbrossers.

;18 jannewarie
Filosoof Etienne Vermeersch sjtörf op 84-jäörige laeftied.

;11 jannewarie
Op de A25 (E25) kórtbie Waezet is 'nen aktivis van de gael zjilees doedgevare gewaore.

;1 jannewarie
Op 't Belsj vèntj veur 't iers saer 1977 'n groetsjaolige gemeintelike herindeiling plaatsj.

## 2018
;18 december
Naodet 't Charles Michel neet lök óm 'n gedoogcoalitie te vènje in 't parlemènt, deent hae zien óntsjlaag in bie de Keuning. Hiemit weurt de regering-Michel II nao teen daag demissionair. Vervreugde verkezinge waere neet gepland.

;13 december
Sjpikkelantj en politicus Jean-Pierre Van Rossem sjtörf op 73-jäörige laeftied.

;8 december
De N-VA verliet de regering-Michel I nao 'n waek van ónènsigheid euver 't VN-Migratiepak. De regering geit wiejer mit 'n mènjerheidscoalitie.

;4 december
Premier Charles Michel besjlut óm 't VN-Migratiepak te teikene. Dit is taege de zin van de regeringspartie N-VA, die al haet gedreig de regering te doon valle.

;10 november
In Zelzate (provincie Oes-Vlaandere) sjlete sp.a en PVDA e besjtuursakkaord. 't Weurt d'n ierste kier dat de extreemlinkse PVDA in 'n Belzje gemeinte geit mitbesjikke.

;24 oktober
In Antwerpe is 'nen boewvakker euverleje door 'nen ingesjtortde sjteiger. Einen angere raakde gewóndj. 

;14 oktober
Op 't Belsj weurt gesjtump veur de gemeinte- en provincieraod. Groete versjuvinge blieve lenjelik gezeen oet, al verluus sp.a sjterk en geit de wins gooddeils nao Groen. In Limburg blief CD&V de groetste.

;10 oktober
Diverse traineurs, sjeidsrichters en anger topfigure oet 't Belsj vootbal waere opgepak in 'n groete fraudezaak.

;29 september
De rizzeltate vaan 't *Curieuzeneuzen*-projek, wobie börgers oet gans Vlaondere de lochvervoeling höbbe gemaete, waere geprizzenteerd. Zoewel de zuverste as de voelste loch is in Limbörg te vènje.

;5 september
'n Tv-oetzenjing tuint Schild & Vrienden, 'n invloodrieke jäögbewaeging in Vlaonjere, es 'n extreemrechse organisatie. Diverse politici die oet de bewaeging kómme waere óntsjlaoge of sjtappe zelf op.

;26 augustus
In Spa weurt 'nen agent doedgesjote. De drie verdachte kómme oet Nederlands Limburg.

;29 mei
Luuk weurt opgesjrik door 'nen terroristischen aansjlaag. Drie luuj waere doedgesjote, d'n daeder weurt later ouch doedgesjote door de pelissie. IS haet d'n aansjlaag opge-eisj.

;23 april
Salah Abdeslam en Sofien Ayari waere óm hun betrokkeheid bie de aansjlaeg in Brussel van 15 miert 2016 veroerdeild tot 20 jaor gevangenis en 'n boete van eder 12.000 euro.

;18 april
André G. weurt tot 27 jaor gevangenis veroerdeild in de Kesjtielmaord.

;30 miert
De Belsje regering kónjig aan, det ze de kerncentrales van Doel (bie Antjwerpe) en Tihange in 2025 definitief wèl sjlete.

;24 miert
In 'n woening in Herstal (Provincie Luuk) weure twie doej vrouwe aangetroffe. Ze zien mit metssjtaeke óm 't laeve gebrach. D'n daeder is vermeudelik gevlöch nao Genk.

;15 miert
Bie 'ne brandj bie de kerncentraal van Tihange zeen versjillende wages op 't parkeerterrein in brandj gevlaoge.

;5 fibberwarie
Salah Abdeslam en Sofiane Ayari sjtaon in Brussel terech veur terrorisme.

;25 jannewarie
Carrefour geit in 't Belsj 1233 jobs sjrappe. Ónger mie d'n hypermerret in Gènk zal slete.

;15 jannewarie
Op de Paardenmarkt in Antwerpe óntplof e gebouw. De oerzaak liek gebrekkig óngerhaud aan 't gaaswerk.

## 2017
;19 oktober
De gemeintes Vols en Gulpe-Wittem teikene protes aan taege de veurgenome hereupening van de zinkkoel in Blieberig.

;8 augustus
Bie 't dörpke Hun, in de provincie Name, is 'nen auto in de Maas gereje. Twie laeveloze inzittende woorte later geborge.

;19 juni
De christendemocratische CDH trèk zich trök oet de regeringe van Wallonië en Brussel nao diverse sjendale bie de socialistische PS.

;8 juni
Yvan Mayeur, börgemeister van Brussel, sjtap op nao e sjendal euver zelfverrieking.

;31 miert
Twie Wes-Vlaamse dörper mit in totaal mier es doezend inwoeners, woorte geëvacueerd vanwaege 'n giftige wolk van salpeterzoer. Dees wolk kaom vrie oet 'n opsjlagtank van e misverwerkingsbedrief.

;15 miert
In Antwerpe weurt nao jaore discussie 'n akkaord euver de Oosterweelverbènjing gesjlaote.

## 2016
;19 november
Aartsbisjop Jozef De Kesel weurt es kardinaal gecreëerd.

;6 augustus
In Charleroi sjtik 'nen terroris mit e kapmets in op twie azjentes, ietot 'n driede häöm doedsjut.

;5 juni
In Hermalle-sous-Huy, gemeinte Engis, sjtoete twie treine opein. Hiebie valle drie doeje en nege sjwaorgewónje.

;17 mei
Demonstrerende cipere dringe 't kabinèt van minister Koen Geens binne óm dao 'n groete ravaasj aan te richte. De cipere zeen al waeke in sjtaking.

;8 mei
Nao daag van sjtakinge en opsjtenj door cipeers besjluut de Belzje regering 't laeger in te zètte veur de bewaking van de gevangenisse.

;29 april
De Vlaamse minister Annemie Turtelboom (Open Vld) trejt aaf nao daorgaonde controvers róndj de zoegenaamde *Turteltaks*.

;22 miert
Bie 'ne bómaansjlaag op vleegveld Zaventem en op de Brusselse metrosjtatie Maalbeek kómme tientalle luuj óm. De aansjlaeg zint opge-eisj door d'n Islamitische Sjtaot.

;18 miert
Salah Abdeslam, hoofverdachte van de terroristische aansjlaeg in Paries in november 2015, weurt in Sint-Jans-Molenbeek opgepak.

;15 miert
Bie 'n hoeszeuking in Vorst raak de pelitie mit terreurverdachte in vuurgevech, wonao ze 'n groete antiterreuractie begintj.

;27 jannewarie
Vlaams parlemèntslid Christian Van Eyken (DéFI) weurt opgepak op verdènking van maord.

;15 jannewarie
Mestreech, Aoke en later ouch Kirchroa en Heële perbere via 't gerich de Belzje sjtaot te dwinge de aw kerncentrale in Tihange te sjlete.

## 2015
;22 november
In Brussel en op e paar anger plaatse in 't Belsj vènje pelitieacties plaats in verbandj mit 'nen dreigenden aansjlaag, dae vergeliekbaar zouw zeen mit dae in Paries.

;25 april
In de gevangenis in Gent braeke relle oet, wobie de pelitie d'n opsjtandj mót denaersjlaon.

;22 april
'n Sjtaking van 't euverheidspersoneel lègk 't sjpaorverkier in gans 't Belsj plat. 

;11 fibberwarie
D'n tribbenaal deit oetspraok taege de laeje van de terroristische gróp Sharia4Belgium. Fouad Belkacem krieg 12 jaor, Jejoen Bontinck (dae zich aafkierde van de bewaeging) 40 maond veurwaerdelik.

;15 jannewarie
De pelitie sjut in Verviers twie men doed en arresteert 'nen driede. Nao me zaet geit 't óm 'n terroristische cel die op 't punt sjtóng in 't Belsj 'nen aansjlaag te plaege.

## 2014
;26 december
Leo Tindemans, premier van 't Belsj tösje 1974 en 1978, sjtörf op 92-jäörige laeftied.

;15 december
'n Serie van sjtakingsacties culmineert in 'n groete lenjelike sjtaking, wobie zelfs d'n have en 't lochruum waere gesjlote.

;5 december
Keuningin-mojer Fabiola van de Belzje sjtörf op 86-jäörige laeftied.

;6 november
In Brussel weurt gedemonstreert taege bezunigingsmaotraegele van de fidderaal regering. De demonstratie löp oet de handj; versjillende luuj waere opgepak veur geweld en versjendeleringe.

;11 oktober
De federaal regering-Michel weurt ingezjwaore.

;7 oktober
Nao 135 daag bereike de óngerhanjelaere e regeerakkaord veur de federaal regering-Michel. Premier weurt Charles Michel van de MR; anger regeringspartieë zeen N-VA, Open VLD en CD&V. De installatie weurt binne ein waek veurzeen.

;25 juli
In Vlaondere weurt de regering-Bourgeois geïnstalleerd, röstendj op 'n coalitie van N-VA, CD&V en Ope VLD en mit Geert Bourgeois (N-VA) as minister-presidentj.

;18 juni
't Luxemburgs parlemènt hervörmp de hoewelikswèt, zoetot ónger angere 't homohoewelik weurt meugelik gemaak. De wèt zal in 2015 ingaon.

;11 juni
Supermerretkette Delhaize kunjig 't óntsjlaag van 2.500 luuj en de sjleting van 14 winkele aan.

;1 juni
In 't Frans Marseille weurt 'ne verdachte van de sjeetpartie bie 't Brussels Joeds Museum opgepak. 't Geit óm 'ne Syriëgenger mit de Franse nationaliteit.

;25 mei
Op 't Belsj hilt me verkezinge veur 't federaal parlemènt en de gewestelike parlemènte.

;24 mei
Bie 'n sjeetpartie naeve 't Joeds Museum in Brussel valle drie doeje. Me raekent mit 'nen aansjlaag.

;16 mei
In Brussel weurt 'ne man aangehawwe in verbandj mit euvervalle van de Benj van Nievel oet 1985.

;15 mei
Sjtaotsman es gewaeze premier Jean-Luc Dehaene sjtörf op 73-jäörige laeftied.

;19 miert
Op 't Belsj nump de Kamer 'n wèt aan die de keus veur de achternaam van e kèndj aan de elders liet (in plaats van ummer dae van de pap).

;27 fibberwarie
De Gentse kunskènner en mediafiguur Jan Hoet sjtörf op 77-jäörige laeftied.

;14 fibberwarie
De Vlaomse regering besjluut veur de rinkwaeg óm Antwerpe te sjlete mit de *Oosterweelverbènjing*. Mit dees besjlissing kump 'n èndj aan 'n jaorelang politieke discussie.

;13 fibberwarie
'n Wèt die euthanasie ouch veur mènjerjäörige meugelik maak, weurt goodgekäörd.

## 2013
;1 november
Bernard Wesphael, ónaafhenkelik lid van 't Welsj parlemènt, weurt in Oostende gearresteerd op verdènking van de maord op zien vrouw.

;10 oktober
Wilfried Martens, tösje 1979 en 1992 premier van neuge Belzje regeringe, sjtörf op 77-jäörige laeftied.

;21 juli
Keuning Albèr II deit aafsjtandj van de regering. Hie-op volg de inhöljiging van de nuje keuning Filip.

;3 juli
Keuning Albèr II van 't Belsj kunjig aan per 21 juli aaf te trejje veur ziene zaon prins Filip. Hae deit dat óm gezóndjheidsraejes. Albèr is d'n ierste Belzje keuning dae oet eige bewaeging aaftrejt.

;16 mei
Jean-Marie Dedecker (LDD) verluus nao 'n zitting in de plenair Kamer zien parlemèntair ónsjenbaarheid. Die is häöm aafgenome ómdat hae anger politici haet laote besjpionere.

;4 mei
Op 't sjpoor bie Wetteren (provincie Oes-Vlaondere) vluug 'nen trein mit sjemische waar in brandj. Hiebie valle einen doeje en 17 gewónje.

;14 april
Marcella Pattyn, de lèste begien op de waereld, sjtörf op 92-jäörige laeftied in Kortrijk.

;22 miert
Kim De Gelder weurt in Gent tot laeveslang gevangenis veroerdeild óm de maord op twie klein kinger en 'n juffrouw. De jury vint häöm toeraekeningsvatbaar.

;5 miert
De Belzje minister van Financië en vicepremier veur de CD&V Steven Vanackere trejt aaf.

;19 fibberwarie
Journalis en columnis Patrick De Witte, bekèndj, as (pdw), van 't manneblaad *P-Magazine*, sjtörf op 54-jäörige laeftied.

;12 jannewarie
Nao politieke veróntwaerdiging euver belastingóntduking door keuningin-wedevrouw Fabiola nump zich de regering veur in de dotaties van 't Keuninklik Hoes te sjnieje.

;9 jannewarie
In Denderleeuw (provincie Oes-Vlaondere) weurt 'ne raodsveurzitter verkoze: Geert Van Cauter (N-VA) krieg de pos mit gedaogsjteun van Vlaams Belang. Dit is 'n óngezeen oetzunjering op 't *[[cordon sanitaire]]* wat óm die partie lik.

;6 jannewarie
De Belzje zenger en prizzentator Bart Van den Bossche sjtörf op 48-jäörige laeftied.

## 2012
;14 november
In 'nen hospitaal in Knokke-Heist sjtörf 'n achmaondig kèndj naodat 't daor 'ne medische fout te väöl lachgaas haet gekrege.

;14 oktober
Op 't Belsj vènje lokaal verkezinge plaats. De N-VA van Bart De Wever kump in Vlaandere henjig op en weurt in väöl gemeintes de groetste partiej, dewiel SP.a, Open VLD en zaeker Vlaams Belang hel verleze. In Wallonië behilt de PS euver 't algemein häör machsbases.

;8 oktober
De extremistische bewaeging Sharia4Belgium luf zich op.

;28 augustus
Michelle Martin, de vrouw van kènjermaordenaer Marc Dutroux, kump vervreug vriej, op veurwaerde dat ze in 't Clarissekloester in Malonne (sjtad Name) geit woene.

;21 augustus
De Welzje politicus Guy Spitaels (PS) sjtörf op 80-jäörige laeftied.

;5 augustus
D'n ex-minister Michel Daerden (PS) sjtörf op 62-jäörige laeftied.

;13 juli
De plenair Kamer sjplit mit 106 sjtumme veur en 42 taege 't keesdistrik Brussel-Halle-Vilvoorde, wat saer 50 jaor e probleem in de Belzje politiek had gevörmp.

;22 april
Pol Van den Driessche, liesaanveurder van de N-VA in Brugge, sjtap gans oet de politiek nao sjendale euver seksueel intimidatie.

;13 miert
* In 't Zjwitsers kanton Wallis veróngelök 'n bös mit sjaolklasse oet Lommel en Heverlee; 22 kènjer en 6 volwassene kómme óm.
* In Laken (Brussel), kortbie 't Keuninklik Paleis, riet 'ne man in op 't pelitie-escrote van 'nen ambassadeur. Hae liek gein politieke motieve te höbbe.

;12 miert
In Anderlecht sjtik 'ne soennitische moslim 'n sjiitische moskee in brandj.

;17 fibberwarie
't Liek van de vermisde kesjtielhier Stijn Saelens oet Wingene weurt gevónge. De zoegenaomde 'kesjtielmaord' hilt Vlaondere al 'nen tied baezig.

;13 fibberwarie
D'n tribbenaal in Turien lèk in e perces taege Eternit óm asbesvervoeling lang gevangenissjtraffe en zjwaor sjaojvergeujinge op.

;30 jannewarie
'n Algemein sjtaking lègk veural de zjwaor industrie en 't opebaar verveur plat.

## 2011
;22 december
In de publieke sector weurt algemein gesjtaak taege de pensiónhervörminge van de regering-Di Rupo. Ónger mie 't treinpersoneel, de buschauffeurs, de cipere, 't lochhavepersoneel, 't óngerwiespersoneel en de luuj bie d'n ómroop lègke 't werk einen daag naer.

;13 december
De crimineel Nordine Amrani wirp granate en sjut mit e gewaer nao luuj oppe merret in Luuk. D'r zeen mèndestes vief doeaje gevalle, worónger den daojer. 123 luuj raakde gewóndj. 

;6 december
De regering-Di Rupo I lèk d'n eid aaf; 541 daag nao de parlemèntsverkezinge haet 't Belsj daomit weer 'n regering.

;1 december
De zès óngerhanjelaere käöre 't regeerakkaord good. Dit maak nao angerhauf jaor de waeg vrie veur 'n nuuj regering.

;26 november
Op de 531sten daag nao de parlemèntsverkezinge lök 't de zes óngerhanjelende partieje ónger leiing van Elio Di Rupo asnog 'n begroeting op te sjtèlle. E nuuj kabinèt liek noe bald te kómme.

;25 november
Standard & Poor's verlieg de rating van 't Belsj nao AA, mit negatief veuroetzichte. Dit gebäört nao 'n spectaculair sjtieging van de rente op sjtaotsobligaties de lèste daag.

;21 november
Formateur Elio Di Rupo bejt keuning Albèr II zien óntsjlaag aan; dae hilt dat in beraad en nump zich veur de volgenden daag mit de partiejveurzitters te gaon kalle.

;7 november
De bezunjer kamercommissie die de val van Dexia óngerzeuk begènt mit 't hure van Jean-Luc Dehaene en Pierre Mariani.

;28 oktober
De liberale politicus en ex-minister Willy De Clercq sjtörf op 84-jäörige laeftied.

;13 oktober
* De óngerhanjelinge veur 't regeerakkaord gaon wiejer zónger Groen! en Ecolo. Hiedoor haet de beüigde coalitie gein mierderheid aan Vlaomse kantj.
* Sjtaolbedrief ArcelorMittal zaet ziene werme bandj in Luuk toe te gaon doon. Dit zouw 't èndj van de sjtaolindustrie in die sjtad beteikene.

;11 oktober
De óngerhanjelaere euver 'n nuuj regering ónger leiing van Elio Di Rupo kunjige 't zoegeneump *[[Vlinderakkaord]]* aan, wat ludiek zoe weurt geneump nao 't krevetje (*nóndedzjuke, vlinderdas*) van de beüigde premier. 't Akkaord raegelt de zesde sjtaotshervörming; hiemit is 't communautair deil van de óngerhanjelinge veurbie.

;10 oktober
Nao 'n nach van óngerhanjelinge besjlete 't Belsj, Luxemburg en Frankriek veur de bank Dexia te nationalisere. Ouch weurt 'n *[[bad bank]]* gemaak, woeveur 90 miljard garantsjtèlling (daovan 54 miljard door de Belzje sjtaot) weurt vasgelag.

;5 oktober
Deep in de nach bereike de óngerhanjelaere veur 'n nuuj regering 'n akkaord euver de splitsing van 't gerichtelik arrondissemènt BHV.

;28 september
De óngerhanjelaere veur 'n nuuj federaal regering sjtèlle de begroeting veur 2012 op. Algemein waort de lèsten tied gedach dat de regering-Leterme dit nog hej mótte doon.

;25 september
De radicaal Franstalige partiej FDF verliet de alliantie mit de MR en daomit de óngerhanjelinge veur 'n nuuj regering.

;24 september
Nao 'n marathonzitting van bekans 'n etmaol kómme de óngerhanjelaere veur 'n Belzje regering tot 'n akkaord euver 'n nuuj financeringswèt. 

;22 september
Kort nao Nederlandj weurt ouch in 't Belsj weer 'ne wouf gezeen, en wel bij Gedinne (provincie Name) zoe make mitwirkers van 't tv-program *Dieren in Nesten* bekèndj.

;21 september
Bie de regeringsóngerhanjelinge maak me 'n akkaord euver (beperkde) hervörminge in Brussel.

;14 september
Nao e dramatisch appel en 't in de gauwigheid trökkiere oet Nice door de Keuning wèt formateur Elio Di Rupo e communautair akkoord te make. Dit hilt ónger mie de sjplieting van BHV in.

;2 september
De Vlaomse prizzentator Tony Corsari sjtörf op 84-jäörige laeftied.

;28 juli
Belgacom-topman Didier Bellens weurt besjöljig van passief corruptie.

;4 juli
Formateur Elio Di Rupo (PS) publiceert 'ne nota dae mót leie tot de vörming van 'ne regering. De linkse partieje aan twie kante acceptere häöm, de liberale twievele, de N-VA biej mónje van Bart De Wever wies de nota drie daag later aaf.

;25 mei
Op de Kalmthoutse Hei, mit naome op 't Vlaoms deil, brentj in twie daag óm de 600 hectaar bós en hei aaf. De brandj waor óntsjtange door de extreem druugde.

;16 mei
Mit Elio Di Rupo beneump keuning Albèr II van 't Belsj veur 't iers nao de verkezinge van juni 2010 'ne formateur.

;16 miert
Albert Heijn deit zienen ierste supermerret op 't Belsj ope, in Brasschaat (provincie Antwerpe).

;6 miert
Commissair-generaal van de federaal polies Fernand Koekelberg sjtap op nao commotie euver misbroek van gemeinsjapsgeld.

;2 miert
Keuning Albèr II beneump Wouter Beke (CD&V) tot óngerhanjelaer.

;1 miert
Informateur Didier Reynders (MR) beejt zie versjlaag aan de Belzje keuning aan. Hae haet zoe good wie gein veuroetgank gebook.

;17 fibberwarie
In Gent weurt e ludiek volksfies opgezat; me gedènk dat 't Belsj 't waereldrecord lank regeringsvörme in henj krieg.

;8 fibberwarie
Vlaoms model en politica Marie-Rose Morel (Vlaams Belang) sjtörf op 38-jäörige laeftied aan kanker.

;26 jannewarie
Johan Vande Lanotte beit obbenuujs zien óntsjlaag aan, noe besjpraekinge mit drei ouch neet zeen gelök. De keuning accepteert dit ónmiddellik.

;23 jannewarie
In Brussel protestere 34.000 luuj veur 't sjnel vörme van 'n regering. De formatie doort noe al mier as 200 daag.

;18 jannewarie
De criteria veur naturalisatie waere versjerp. Dat beteikent tot de 'snel-Belsj-wèt' verdwient.

;11 jannewarie
Keuning Albèr II van 't Belsj weigert 't óntsjlaag van bemiddelaer Johan Vande Lanotte en belas Bart De Wever (N-VA) en Elio Di Rupo (PS) as assistente biej 't (her)sjrieve van 'n bemiddelingsnota.

;10 jannewarie
De regering-Leterme II, nog ummertouw demissionair es de vörming vaan 'n nui regering neet avveceert, krijg vaan de keuning de taak um 'n nui begroeting op te stèlle. Normaal gezeen vèlt dit op 't Belsj boete de beveugheid vaan 'n demissionair regering.

;8 jannewarie
Preester-politicus Luc Versteylen, de sjtichter van *Agalev*, weurt besjöljig van seksueel misbroek.

;7 jannewarie
Wallonië haet door haevige raege en sjmeltende sjnie groete watereuverlas. Daobie valle zeker vief doeje. Ouch in de Limburge en wiejer sjtroumaafwaarts weurt euverlas verwach.

;3 jannewarie
Keuninklik bemiddelaer Johan Vande Lanotte (sp.a) presenteert zie compromisveursjtèl euver ó.a. 'n nuuj financeringswèt. D'n dag denao laek 't oet.

## 2010
;29 december
'ne Zjwaore brandj verweus e groet deil van de trappiste-abdiej van Rochefort, provincie Name. De broeweriej blief gesjpaord.

;15 december
Bie Opel in Antwerpe löp de lèsten auto van de bandj.

;13 december
In 't Belsj óntsjteit consternatie naodat in Der Spiegel 'n interview van Bart De Wever kump mit sjterke oetsjpraoke euver Franstalige politici.

;24 november
* De keuninklike bemiddelaer Johan Vande Lanotte (SP.a) deent zie veursjtèl veur herzening van de Belzje financieringswèt in, tot tevreieheid van alle zeve partieje.
* Bart Debie en zien vrundin Valérie Seyns waere oet 't Vlaams Belang gezat nao doedswunsje aan hun doedkranke partiejgenoet Marie-Rose Morel.

;23 november
In Antwerpe en Amsterdam waere terreurverdachte opgepak.

;12 november
Geldtransporteur Brink's Belsj, woebiej al mier as ein waek gesjtaak weurt, lègk de beuk naer, wat 't faillissemènt van hónjerde bedeende beteikent.

;11 november
E gaaslaek in 'n pieplien biej Rotselaar (provincie Vlaoms-Braobantj) zörg veur groete chaos en 'n potentieel laevesgevierlike situatie.

;27 oktober
Léopold Storme weurt in 't perces euver de Brusselse *Marollemaord* sjöljig bevónje en veroerdeild tot 26 jaor opsjleting.

;14 oktber
Aartsbisjop André Léonard van Mechele-Brussel choqueert 't Belsj mit 'n oetsjpraok in zie book *Monseigneur Léonard - Entretiens avec Louis Mathoux*, dat noe in Nederlandse vertaling versjient. Me vilt euver de zeenswies op AIDS es 'immanènte gerichtigheid'.

;4 oktober
't Opel-febrik in Antwerpe zal toewgaon. Eigenaer General Motors wouw 't al langer aafstoete en haet, ouch mit hölp van de Vlaamse regering, geinen euvernummer kènne vènje. Dit beteikent veur (nog ens) 1200 luuj óntsjlaag.

;28 september
'n Wil sjtaking van de lochverkiersleiers lèk vanaaf 2 oor 'sjmiddags 't Belsj vleegverkier plat.

;25 september
In Schaarbeek óntplof e hoes. Dit haet drie doeje en versjillende gewónje tot gevolg.

;22 september
De Vlaomse Regering besjlut dat de Oosterweelverbènjing in Antwerpe gans zal besjtaon oet 'n tunnel en neet, wie ieder veurgesjtild, oet 'n brök. De sjtad Antwerpe en de have zalle de mierkoste betaole.

;10 september
De commissie-Adriaenssen brèngk e rapport oet euver 't kènjermisbroek bènne de katholieke kèrk in 't Belsj. De väöl henjig pienlike details euver groetsjaolig misbroek in veural Vlaandere sjödde 't landj op.

;3 september
De preformatie veur 'n Belzje federaal regering mislökke, woenao Elio Di Rupo obbenuujs zien óntsjlaag aanbejt.

;29 augustus
Naodat de óngerhanjelinge euver 'n nui regering zeen vasgeloupe en d'n dag geine raod haet gebrach, beejt preformateur Elio Di Rupo zien óntsjlaag aan de Keuning aan, dae dit aevel weigert.

;24 juni
De Belzje zjusties vilt in bie kardinaal Godfried Danneels op zeuk nao zake euver kènjermisbroek.

;17 juni
Volkszengeres Lucienne Vanbesien, alias Lucy Loes, sjtörf op 82-jäörige laeftied.

;13 juni
Op 't Belsj vènje federaal verkezinge plaats. Bie de Vlaamse partieje is de N-VA van Bart De Wever mit 28,2% de groete winner, aan de Franstalige kantj weurt de PS van Elio Di Rupo nog groeter as ze al waor.

;10 juni
Restaurant Karnivale oet Aalst wèntj 't populair VTM-program *Mijn restaurant* en versjleit daomit Terrae oet Genk.

;3 juni
In 't Brussels vreidegerich sjut 'ne man 'ne vreiderichter en 'ne griffeer doed, woenao hae ewegvlöch.

;25 mei
In Anderlecht waere op groete sjaol hoeszeukinge verrich, gemeind óm 'n groete crimineel benj op te rolle.

;21 mei
Ex-topman van Fortis Jean-Paul Vorton weurt as getuge opgerope veur d'n tribbenaal van Utrei, meh kump aevels neet opdage.

;17 mei
Einen dag nao ziene 85ste verjäördag sjtörf de Belzje zenger en óngernummer Modest 'Bobbejaan' Schoepen.

;11 mei
Olav Herreman weurt door de jury vaan de Gentsen Hoof vaan Assise vrijgesproke vaan de maord op Joke Van Steen in 1995.

;29 april
De Belzje Kamer käört 't verbod op 't drage van boerka's good.

;23 april
Bisjop Roger Vangheluwe van Brugge gif toe vreuger 'ne jónk te höbbe misbroek en sjtap ónmiddellik op.

;22 april
De Ope VLD sjtap oet de Belzje regering naodat Yves Leterme en Jean-Luc Dehaene gein oplossing höbbe kènne vènje veur de kwestie óm 't keesdistrik Brussel-Halle-Vilvoorde. Normaal beteikentj dit de val van de regering.

;30 miert
De Vlaamse gewesregering sprik ziech oet veur 'nen tunnel oonder de Antwerpse Noorderdokke es deil vaan de Rinkweeg, in plaots vaan de umstreje brögk de 'Lange Wapper'.

;15 fibberwarie
In Buizingen bie Halle boetse twiè treine opein. D'r valle zeker 18 doaje en 171 gewónde.

## 2009
; 11 oktober
Pater Damiaan oet 't Belzje Tremelo, ies in Roame door Paus Benedictus XVI Heilig verklaord.

; 9 oktober
André Steemans (Felice) (55) sjtèrft in ziene sjlaop an 'ne hartsjtilsjtaand.

; 7 juni
In Belsj gif 't ouch parlemèntsverkezinge veur de deilsjtaote. In Vlaandere wèntj 't Vlaams-nationalisme, meh is dao verlees veur 't Vlaams Belang.

;27 mei
D'r Belsje astronaut Frank de Winne is via Soyoez TMA-15 nao ISS gelanceerd. E geet óp de ISS es örsjte Europeaan 't commando veure.

;13 miert
Dagblad de Limburger bericht dat vólges Unesco Vlaandere 't Welsj bedreigd is, zjuus wie 't Limburgs en 't Wes-Vloms.

## 2008
;18 juli
D'r köning weigert 't oontsjlaag van Yves Leterme en sjtèlt vör de communautair kwesties 'ne raod van driej Welsje wieze aan, oeë-oonder d'r minister-presidaent van de Duutsjtalige Gemeensjap.

;15 juli
Premier Yves Leterme beejt z'n oontsjlaag aan aan d'r köning. CD&V/NVA veende dat noe de franstalige an zèt zeunt. D'r premier kriet zoewaal de begroting es de communautaire kwesties neet geregeld. D'r köning hèlt zien oontsjlaag in beraod en informeert zich vör de örsjte kieër óp de örsjte plaatsj bie de minister-presidaente van de Vlamsje, Welzje en Duutsjtalige regering.

;16 mei
De Europese Commissie zaet dat de Vlamsje gemèngde Zaventem gèng taaleise maog sjtèlle, n.l. Nederlands kènne of wille lieëre, es väörwaarde öm in aanmerking te kaome vör 't gaele va boewgroond ömdat dat discriminerend is vör EU-burgers. Ooch maatregele die indirect 'n discriminerend effect haant zeunt neet toegesjtande.

;21 miert
Leterme I kriet 't vertroewe van 'n federaal parlemaent. Kartelpartner van de CD&V, partiej van Leterme, NV-A sjtèmt mèt vief - i.p.v. veer wie de Volkskrant dizze mörge al wis te melde - sjtèmme väör en èng sjtèm, d'r väörzitter van de partiej, taege.

;19 miert
Hugo Claus keest vör euthanasie en sjterft autonoom. E waoërt 78 jaor aod.

;18 miert
De mieërderhèèdspartieje haant 'n akkaoërd. De NV-A beraadsjlaagt nog of ze de regering gèèt sjteune. De sjtaotshervörming is versjaove nao juli.

;1 miert
Yves Leterme, dae gister oontsjlaage is oet 't ziekehoes, zèt 'n filmke op 't internet oeë-in e zieng "bekieëring" töt 'n gematigder polletieke koers oet de deuk dèèt. Ooch in 't Fraans.